EUROPSKA POVELJA O INFORMIRANJU MLADIH

usvojena u Bratislavi (Slovačka Republika) 19. studenog 2004. godine 
prilikom 15. Glavne skupštine Europske agencije za informiranje i savjetovanje mladih (ERYICA)

PREAUMBULA
U kompleksnim društvima i u integriranoj Europi koja nudi brojne izazove i mogućnosti, pristup informacijama i mogućnost analiziranja i korištenja informacija postaje sve važnija za mlade Europljane. Informativni rad mladih može im pomoći da ostvare svoje težnje i promoviraju njihovo aktivno sudjelovanje u društvu. Informacije će biti pružene na način koji proširuje izbore dostupne mladima i promovira njihovu samostalnost i osnaživanje.

Poštivanje demokracije, ljudskih prava i temeljnih sloboda uključuje pravo svih mladih na pristup potpunim, objektivnim, razumljivim i pouzdanim informacijama o svim pitanjima i potrebama koje oni izraze. Pravo na informacije priznato je Općom deklaracijom o ljudskim pravima, Konvencijom o pravima djeteta, Europskom konvencijom za zaštitu ljudskih prava i temeljnih sloboda, Preporukom br. (90) 7 Vijeća Europe koja se odnosi na informiranje i savjetovanja mladih u Europi. Navedeno pravo je osnova aktivnosti informiranja mladih Europske unije.

UVOD
Opći informativni rad mladih pokriva sve teme interesa mladih i može uključivati široki raspon aktivnosti: informiranje, savjetovanje, vođenje, podršku, uspostavljanje kontakata,  obuku i treninge, umrežavanje i upućivanje na specijalizirane usluge. Ove aktivnosti mogu se pružati putem informativnih centara mladih, putem usluga informiranja u drugim tijelima ili putem elektronskih i drugih medija. Principi ove Povelje namijenjeni su za primjenu u svim oblicima općeg informativnog rada mladih. Oni čine osnovu za minimalne standarde i kriterije kvalitete koji se trebaju uspostaviti u svakoj zemlji kao elementi sveobuhvatnog, usklađenog i koordiniranog pristupa informativnom radu mladih koji je dio politike za mlade.

PRINCIPI
Sljedeći principi čine smjernice općeg informativnog rada mladih koji pomaže pri osiguravanju prava mladih na informacije:
1.	Informativni centri mladih i usluge otvoreni su za sve mlade bez iznimke.
2.	Informativni centri mladih i usluge osiguravaju jednakost pristupa informacijama svim mladima, bez obzira na njihovu životnu situaciju, porijeklo, spol, vjeroispovijest ili socijalni status. Posebna pažnja posvetit će se marginaliziranim grupama i mladima sa posebnim potrebama.
3.	Informativni centri mladih i usluge trebaju biti lako dostupni, bez zakazivanja sastanaka. Trebaju biti privlačni mladima sa prijateljskom atmosferom. Radno vrijeme prilagođeno je potrebama mladih.
4.	Dostupne informacije trebaju biti zasnovane na zahtjevima mladih i njihovim potrebama za informiranjem. Trebaju pokrivati sve teme koje mogu interesirati mlade ljude i trebaju se razvijati da bi bile u mogućnosti pokriti i nove teme.
5.	Svaki korisnik poštovat će se kao individua i svaki odgovor bit će individualiziran. Ovo se čini na način koji osnažuje korisnike i promovira razvoj njihove samostalnosti i razvija njihovu mogućnost da analiziraju i koriste informacije.
6.	Usluge informiranja mladih su besplatne.
7.	Informacije se daju na način koji poštuje i privatnost korisnika i njihovo pravo da ne otkrivaju svoj identitet.
8.	Informacije se pružaju na profesionalan način od strane osoblja educiranog u navedenu svrhu.
9.	Ponuđene informacije su potpune, redovito nadopunjavane, točne, praktične i prilagođene korisnicima.
10.	Potrebno je uložiti sav trud da se osigura objektivnost pruženih informacija kroz raznovrsnost i provjeru korištenih izvora.
11.	Pružene informacije ne ovise ni o jednoj vjeri, političkom uvjerenju, ideološkom ili komercijalnom interesu.
12.	Informativni centri mladih i usluge težit će obuhvaćanju najvećeg mogućeg broja mladih na načine koji su učinkoviti i primjereni različitim grupama i potrebama, te pri tom trebaju biti kreativni i inovativni u svom izboru strategija, metoda i tehnika.
13.	Mladi trebaju imati mogućnost da sudjeluju, na odgovarajući način, u raznim fazama informiranja mladih, na lokalnim, regionalnim, nacionalnim i međunarodnim razinama. Ovo može, između ostalog, uključivati: identificiranje potreba za informiranjem, pripremanje i pružanje informacija, upravljanje i evaluaciju informativnih usluga i projekata, kao i vršnjačke aktivnosti.
14.	Informativni centri mladih i usluge će surađivati sa drugim uslugama i tijelima mladih, posebno na njihovu geografskom području i povezivati se sa posredničkim i drugim tijelima koja rade sa mladima.
15.	Informativni centri mladih i usluge će  pomagati mladima u pristupu informacijama pruženim putem modernih informacijskih i komunikacijskih tehnologija, kao i u razvijanju sposobnosti za njihovo korištenje.
16.	Bilo koji izvor financiranja informiranja mladih ne smije ni na koji način djelovati na način da sprječava informativni centar ili uslugu mladih u primjeni svih principa ove Povelje.